लोकें दा मुक्ख धंधा खेती-बाड़ी ऐ पर जमीनां बरानी न। संचाई दा कोई इन्तजाम नईं होने करी पैदावार लाके दी जरूरत पूरी नई करी सकदी। पहलें रामनगर च इन्ना नाज होंदा हा जे लोंके दे घरें ते शाहें दियें हट्टियें पंड भरे रौह‌्दे हे। इत्थुआं गल्ला बाहरै गी जंदा हा। हून गल्ल इसदे उल्ट होई गेदी ऐ। पहाड़ी लाके च मक्कें दी इक्कै फसल होंदी ऐ। ते पद्‌‌दरे लाके च दो। गरीब लोक मजूरी करियै, घा-बरनाठी बेचियै गजारा करदे न। रामनगरा दे सैकड़े जवान फोजै च बी भर्ती हुन्दे न। पहाड़ी लाके च दुआ धंधा उन्न् कत्तना, भिड्डू-बकरी पालना ते लोइयां पट्टू बुनना ऐ। बड़िया-बड़ियां जनकार जनानियां उन्न कत्तने आलियां न ते फी बंदौली कम्बल सारै मशूर न। भि़ड‌‌्डां चारदे आदमी दे कच्छी हेठ उन्नै दा पिन्ना ते हत्थै च बटनी हर बेल्लै रौहग ते घर-घर चरखा कतोंदा लब्बग। ए उनें लोकें दा बड़ा लूज ऐ। पंजाब, हरिद्वार, अमृतसर, घगवाल तक रामनगरै दे कम्बल बिकन जन्दे न। चिगले लाके च खुपटियां पालने दा बी धंधा ऐ। एदे थमां बी बरे दी कोई लक्ख, ढेड-लक्ख रपे दी लोकें गी आमदनी होंदी ऐ। माल-बच्छा पालियै दुद्द-ध्यो बेचना बी रजगार ऐ। पर लोकें दा मुक्ख धंधा खेती-बाड़ी ऐ जेदे च मरदें दे कन्ने जनानियां बी धुप्प-बरखा-सीतै च कम्म करदियां न।